Медаль 60-м щIигъу зыIэрагъэхьэ
Налшык къалэм дэт Универсальнэ спорт комплексым щекIуэкIащ грэпплингымкIэ урысейпсо мастер зэхьэзэхуэ. Абы хэтащ къэралым и щIыналъэхэм къикIа спортсмени 170-рэ. Я ныбжь елъытауэ ахэр гупищу гуэшауэ щытащ: илъэс 14 — 15, 16 — 17, 20-м щIигъухэр.
Къэралпсо мастер зэхьэзэхуэр къыщызэIуахым хэтащ Урысейм грэпплингымкIэ и федерацэм и президент Бочкаев Ризван, КъБР-м спортымкIэ и министрым и къуэдзэ Анаев Аслъэн, Кавказ Ищхъэрэ федеральнэ щIыналъэм ГрэпплингымкIэ и федерацэм и президент Албастов Магомед, Олимп Джэгухэм бэнэкIэ хуитымкIэ дыжьын медаль къыщызыхьа Джэду Iэниуар, грэпплингымкIэ япэ дунейпсо чемпион Багъ Алий сымэ.
ХьэщIэхэм къыхагъэщащ зэхьэзэхуэр сыт и лъэныкъуэкIи гъэнщIауэ зэрекIуэкIар икIи фIыщIэ хуащIащ ар къызэзыгъэпэща, КъБР-м ГрэпплингымкIэ и федерацэм-рэ СпортымкIэ министерствэмрэ.
Япэ увыпIэр къэзыхьахэм ахъшэ саугъэту сом мин пщIырыпщI иратащ. КъыхэжаныкIахэм кубокхэр, медалхэр, щIыхь тхылъхэр хуагъэфэщащ.
Ди республикэм и спортсменхэм зэхьэзэхуэм зэфIэкI лъагэ къыщагъэлъэгъуащ икIи псори зэхэту медаль 61-рэ зыIэрагъэхьащ.
ЖЫЛАСЭ Замир.
